ORI ปี 65 กำไรออลไทม์ไฮทะลุ 3.7 พันล้าน แจกปันผล 0.57 บ. XD 8 พ.ค.นี้
ORI ยอดโอนพุ่ง ดันงบปี 65 กำไรออลไทม์ไฮ โต 18% แตะ 3.77 พันล้าน พร้อมแจกปันผล 0.57 บ. ขึ้นเครื่องหมาย XD 8 พ.ค.นี้
ORI ยอดโอนพุ่ง ดันงบปี 65 กำไรออลไทม์ไฮ โต 18% แตะ 3.77 พันล้าน พร้อมแจกปันผล 0.57 บ. ขึ้นเครื่องหมาย XD 8 พ.ค.นี้
28 ก.พ. 2566

บริษัท ออริจิ้น พร็อพเพอร์ตี้ จำกัด (มหาชน) หรือ ORI รายงานผลการดำเนินงานงวดปี 65 สิ้นสุดวันที่ 31 ธ.ค.66 ดังนี้

สำหรับปี 65 บริษัทมีกิจกรรมการโอนกรรมสิทธิ์ห้องชุดคอนโดมิเนียมและบ้านจัดสรร จำนวน 18,508.7 ล้านบาท โดยประกอบไปด้วยกิจกรรมการโอนกรรมสิทธิ์ของโครงการที่ไม่ได้อยู่ภายใต้กิจการรวมค้า จำนวน 11,676.4 ล้านบาทและกิจกรรมการโอนกรรมสิทธิ์ของโครงการที่อยู่ภายใต้กิจการร่วมค้า จำนวน 6,832.3 ล้านบาท คิดเป็นส่วนแบ่งกําไรจากเงินลงทุนในการร่วมค้าทั้งสิ้น 863.9 ล้านบาท (ตามสัดส่วนถือหุ้น 51%) ซึ่งส่งผลให้กลุ่มบริษัทมีกําไรสำหรับปีส่วนที่เป็นของผู้ถือหุ้นจำนวน 3,774.5 ล้านบาท เพิ่มขึ้นร้อยละ 18.2 เมื่อเทียบกับงวดเดียวกันของปีก่อน นับเป็นการทำลายสถิติทั้งกิจกรรมการโอนกรรมสิทธิ์และกําไรสุทธิของกลุ่มบริษัท (New All Time High)
ขณะเดียวกันมีอัตรากําไรสุทธิอยู่ที่ระดับร่อยละ 24 ส่งผลมาจากการเริ่มรับรู้รายได้จากโครงการคอนโดมิเนียมภายใต้กิจการร่วมค้า พาร์ค ออริจิ้น ทองหล่อ, พาร์ค ออริจิ้น ราชเทวี และ แฮมป์ตัน ศรีราชา มูลค่าโครงการรวมทั้ง 3 โครงการ กว่า 16,000 ล้านบาท และการฟื้นตัวของธุรกิจโรงแรมจากการกลับมาเปิดประเทศ
โดยกลุ่มบริษัทได้ประกาศจ่ายปันผลในรูปของเงินสด ในอัตราหุ้นละ 0.57 บาท หรือคิดเป็นอัตราเงินปันผลตอบแทน (Dividend yield) เท่ากับร้อยละ 6.05 (ณ ราคาหุ้นวันที่ 27 กุมภาพันธ์ 2566) โดยจะขึ้นเครื่องหมาย XD ในวันที่ 8 พฤษภาคม 2566 กำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 9 พฤษภาคม 2566 และกำหนดจ่ายปันผลให้แก่ผู้ถือหุ้นภายในวันที่ 25 พฤษภาคม 2566